În corpul omenesc, celulele și țesuturile alcătuiesc organe și sisteme de organe.

Organele sunt formate din grupări de celule și țesuturi care s-au diferențiat în vederea îndeplinirii anumitor funcții în organism. Organele nu funcționează izolat în organism, ci în strânsă corelație unele cu altele. Pentru organele interne, se folosește curent termenul de viscere.

Sistemele de organe sunt unități morfologice care îndeplinesc principalele funcții ale organismului: de relație, de nutriție și de reproducere.

Segmentele cropului uman.

Corpul uman este alcătuit din: cap, gât, trunchi și membre. Capul, împreuna cu gâtul, formează extremitatea cefalică a corpului.

Capul este alcătuit din cutia craniană și față.

Gâtul este segmentul care leagă capul de trunchi și prezintă: mușchi, oase, articulații și laringe, trahee, esofag, tiroidă, paratiroide.

Trunchiul este format din torace, abdomen și pelvis. În interiorul lor se găsesc cavitățile: toracică, abdominală și pelviană, care adăpostesc viscerele. Cavitatea toracică este separată de cavitatea abdominală printr-un mușchi numit diafragmă.

Cavitatea abdominală se continuă cu cea pelviană, care este limitată inferior de diafragma perineală.

Membrele. Cele superioare se leagă de trunchi prin centura scapulară; porțiunea lor liberă are trei segment: braț, antebraț și mână; cele inferioare se leagă de trunchi prin centura pelviană, și porțiunea lor libera prezintă, de asemenea, trei segmente: coapsă, gambă și picior.

Planuri și raporturi anatomice.

Pentru precizarea poziției segmentelor care alcătuiesc corpul omenesc, se folosesc, ca elemente de orientare, axe și planuri.

Corpul omenesc este alcătuit după principiul simetriei bilaterale, fiind un corp tridimensional, cu trei axe și trei planuri.

Axele corespund dimensiunilor spațiului și se întretaie în unghi drept.

Axul longitudinal, axul lungimii corpului, este vertical la om și are doi poli: superior(cranial) și inferior(caudal). El pleacă din creștetul capului și merge până la nivelul spațiului delimitat de suprafața tălpilor.

Axul anteroposterior este axul grosimii corpului. Are un pol anterior si altul posterior.

Axul transversal corespunde lățimii corpului. Este orizontal și are un pol stâng și altul drept.